Lystrup
Lystrup, stationsby og forstad til Aarhus, 10 km nord for Aarhus' centrum; 10.436 indb. (2017).
Lystrup er i nord sammenvokset med landsbyen Elsted og er sammen med denne et af Aarhus Kommunes største byområder - efter Aarhus. Området ligger nær ved Djurslandmotorvejen - rute 15 - og Egå Engsø, oprettet 2006 som naturområde. Lystrup er en station på Grenaabanen (Aarhus H-Grenaa).
Byen kaldtes tidligere Lyrstrup efter en lokal høvding, som nægtede at gå over til kristendommen. Det fortælles, at han ligger begravet i Lyrs Gravhøj, tæt op ad den moderne Lystrup Kirke (bygget 1989). Elsted Kirke er en romansk kirke fra slutningen af 1100-t.